
 
Slovesnost 4. septembra 2026, Radovljica

Suzana – Pozdrav praporom
Zdravljica – Moški pevski zbor Triglav Lesce

Suzana
Pozdravljeni! Prišli smo v spomin na partizane, ki so 12. januarja 1942 padli na Mošenjski in 9. septembra v istem letu na Lipniški planini ter v vseh vojnih letih drugod po Jelovici.  Spomin pa naj seže tudi do vseh drugih, ki so se borili, trpeli in umirali zaradi okupatorja in njegovih pomagačev.  
Anže
Slovesnost je pripravila krajevna organizacija borcev za ohranjanje vrednot narodnoosvobodilnega boja Radovljica – Lesce. Z nami  so tudi svojci padlih ter predstavniki borčevskih organizacij iz različnih krajev, predsednica Združenja NOB Radovljica Danica Mandeljc in  župan radovljiške občine Ciril Globočnik, ki ga vabim k besedi.
Župan….
Andrej
In zdaj prosim predsednika naše organizacije Jakoba Demšarja, da napove današnjega govornika.
 Jaka Demšar
Goran Lukić
Andrej
Goran Lukić, hvala!
Suzana
Predstavnike borčevskih organizacij prosim, da v čast padlim položijo vence.
Polaganje vencev
Anže
Spomin nanje počastimo tudi z minuto molka.
Suzana
Nekateri trdijo, da je bil  leta 1941 upor proti okupatorju prezgoden in zaradi tega preveč žrtev. Res jih je bilo preveč. Tudi zaradi lastnih napak.  A ti ljudje tudi razlagajo, da so tisti, ki so sodelovali z okupatorjem, pač čakali na primeren trenutek. Na dan, ko bodo  v Slovenijo vkorakali zavezniki, s katerimi se bodo nato združili v boju proti komunizmu, za demokracijo. Kako udobno! Toda kako bi bilo, če bi vsi samo čakali. Tudi Rusi, Angleži, pa Američani, Kanadčani, Novozelandci in drugi? Njihovih življenj, tudi za tiste, ki so pač čakali, ni bilo škoda?
Pevci – Stoji tam gori partizan
Anže
Med tistimi, ki niso čakali, je bilo tudi okoli 200 borcev Cankarjevega bataljona, ki so se 12. januarja 1942 po tridnevnem boju v Dražgošah umikali  na planino Kališnik.  Že dan pred tem je  štab bataljona iz previdnosti poslal v zasedo proti Radovljici  desetino Iveta Šubica. Nahrbtnike so pustili v  Dražgošah, kamor naj bi se vrnili.  Šubic, bodoči akademski slikar, je imel v njem poln zvezek risb svojih tovarišev.  Dražgoše pa so med tem zasedli Nemci. »In tako je naša oprema v glavnem zgorela ali pa prišla v policijske roke. Konec je bilo z mojimi portreti.  Na njih so bili partizani z bradami, brki, kučmami, klobuki in delavskimi kapami. Na letakih pa so bile narisane razne stisnjene pesti, roke, ki trgajo verige, zvezde, gesla…« je obžaloval slikar iz Hotovlje blizu Škofje Loke.
Andrej
Na Kališniku za izčrpane borce ni bilo dovolj prostora in hrane. Ostali naj bi le toliko, da bi se spočili in se nato razdelili na manjše skupine, ki bi se lažje pretolkle skozi zimo. Vod Alojza Pečnika je za  obrambo pred možnim dostopom napadalcev iz radovljiške smeri sredi poldneva odšel na  Mošenjsko planino, kjer je bil skoraj nov planšarski dom.  Bilo je minus 32 stopinj Celzija, ponekod dva metra snega. 
Anže
Tine Rihtaršič iz Poljan je opisal: »Mraz ni hotel popustiti, čeprav je skozi vejevje sililo sonce. Smreke so se šibile pod ivjem in snegom. Sem in tja je bilo slišati zamolkel pok. Če ne bi vedeli, da poka zmrznjeno drevje, bi mislili, da so nas spet začeli bombardirati Nemci. Prešinjala nas je ena sama želja: čimprej priti na planino! Vedeli smo, da stoji tam prijazna koča, v kateri bomo našli tudi sila potrebno toploto.«
 Suzana
Po prihodu so postavili straže in zasedo. Počutili so se varne. V pritličju so bili pogradi, postlani s koruznico.  Nekdo se je pošalil, da ne bi menjal ležišča niti s kraljem Petrom. Ovila sta jih toplota in mir. Bil je čas za počitek,  misel je lahko odneslo k domačim, k ljubljenim. Kako so, kdaj se bodo spet videli?  Javorničan Franc Medja je mislil na ženo, ki bo kmalu rodila.
Andrej
Naslednji dan je Pečnik, ki je bil iz Ljubnega, iz koruznega zdroba skuhal okusne žgance, Kohorjev Lojz iz Poljan pa je iz nahrbtnika razdelil nekaj mahorke, lepo zavitih listov domačega tobaka.  S pipci so ga razrezali v prah in zavili v nemški časopis Karawanken Bote. Kakšno zadovoljstvo za kadilce, ki so si morali dostikrat pomagati z mahom  s smrek!  Nekdo je rekel, da se še Churchill nikoli ni tako dobro počutil s svojo cigaro.
 Anže
Karawanken Bote je po slovensko  Karavanški glasnik, domiselni Kroparji pa so iz tega skovali stavek: Lačni bote, strgani bote, še leteli nazaj čez Karavanke bote. 
Andrej
Mislili so, da gre vojna  h koncu in da je svoboda že na pragu. Rihtaršič je rekel: »Zdaj, ko sem se za silo najedel in dobil nekaj boljše travice, mi je vseeno, če takoj pridejo Švabi!«
 Suzana
 Ko je drugega dne približno ob enih prišel vod Kranjčana Franca Bička, da bi zamenjal Pečnikovega, je bilo v koči okoli 60 ljudi. Tudi nekaj žensk in otrok.  Na čistini zgrajena koča pa je bila tudi past. 
Anže
Po kosilu so bili tisti, ki so se vrnili iz zasede, v prvem nadstropju.  Ive Šubic je opisal:  »Ležem v posteljo in pravim svojemu prijatelju:  No, zdaj bomo pa malo zadremali. Nisem se še dodobra poravnal, ko steno nad oknom prerešeta dolg rafal, da trske zletijo po nas.«
Andrej
 »Presenečenje je bilo veliko. Kje so Nemci? Od kod so prišli? Najprej se vržemo na tla med posteljami in skušamo z rokami zbezati in sneti orožje in plašče z obešalnikov. Sedaj pa čimprej iz koče! Po trebuhu se plazimo po stopnicah proti spodnjim prostorom. Borci ležijo na tleh, da bi bili čim manjša tarča sovražniku. Pred vrati na verandi že leži nekaj mrtvih.« 
Suzana
 Okoli 50 Nemcev smučarskega policijskega oddelka z Bleda se je koči približalo z dveh strani. Nekateri so oblečeni v belo prismučali čez Martinček , drugi prigazili čez Raztok.  Stražar jih je opazil, a na nevarnost ni opozoril s strelom, temveč stekel h koči, da bi obvestil Pečnika in Bička. Preden je prišel do stopnic pred verando, je že počilo, njega pa je zadelo v nogo. 
Andrej
Koča je bila prerešetana, sovražnik pa še neviden. Dokler na podstrešju niso umaknili skodel, so partizani, med njimi šest mitraljezcev, skozi streho najprej streljali na slepo v smeri nemškega streljanja.  Ko je Ive Šubic hotel s kopitom razbiti streho, mu ga je preluknjal nemški rafal.   Sovražnik je moral biti enkrat že čisto blizu, saj je po bregu prineslo bombo z ročajem.  
Anže
 Skozi majhno odprtino je streljal tudi v obe nogi ranjeni Ivan Kovačič, Primorec iz Kranja. V Dražgošah je bil z dvema sinovoma. Janez je padel.  Strelivo mu je podajal v prsi ranjeni tovariš. Ta je bil kmalu  smrtno zadet v glavo, Kovačiču pa je od kolena navzgor preklalo nogo. Sin Jože se je spominjal: »Oče je bil ves čas pri zavesti in o bolečinah ni tožil. Kri pa mu je nenehno odtekala. Komaj slišno mi je rekel: Če se rešiš iz tega obroča, poskrbi za mamo.« Jože je v dveh dneh izgubil brata in očeta. Hotel se je ustreliti. Nekomu je uspelo, da mu jo je iztrgal pištolo. 
Suzana
Pečnik   je ukazal, da morajo ženske, otroci in ranjeni v klet. Nekaj ranjencev  je močno krvavelo, njihova kri je  zamrzovala na tleh.  Bili so brez zdravnika ali bolničarja, ranjenih pa je bilo vse več. Mraz je bil vse hujši. Zmrzovalo je tudi orožje. Nad majhnim ognjem  so talili led na mitraljezih.  
 Andrej
 Franc Biček se je naenkrat pognal skozi vrata in čez verando. Pri hlevu je pograbil kramp in z njim prebil zid koče z zadnje strani. Skozi  odprtino so potem nosili in vlačili ranjence. Vrata z druge strani je neprestano obstreljeval nemški mitraljezec.
 Suzana
 Vsak se je bolj kot smrti bal, da bo ranjen in da ga bodo ujeli.  Je smrt prijaznejša, če te namesto sovražnika ustreli tovariš, brat?  Devetnajstletni Jernej Kokalj iz Dolenčic v Poljanski dolini je jokal in prosil, naj ga rešijo bolečin. Tudi Edvard Tominec, črnolasi Primorec iz Stražišča, je prosil , naj mu  končajo življenje. Uslišal ju je Primorec Jože, ki je ranjenemu rojaku zašepetal: «Oprosti, tovariš!«
Anže
Mirko Šubic iz Hotovlje je s pojemajočim glasom prosil za milostni strel Rihtaršiča. »Tine, daj mi vode, potem pa me ustreli,« je rekel. Soborec mu je prvo željo izpolnil, druge mu ni zmogel. Čez čas mu je enaindvajsetletni  Mirko umrl v naročju. Tudi v trebuh ranjeni Benedikt Padovan iz Števerjana, ki je živel v Lescah, je prosil, naj mu skrajšajo muke.
 Suzana
Narigarjeva iz Bukovega vrha, Murnikova z Brezij pri Tržiču in Pečnikova žena so  prosile partizane, naj jih postrele, da bo konec mraza, trpljenja in strahu. Narigarjevo je sedemletni sin tolažil: »Nikar ne joči, ne boj se, saj jih bomo nažgali.«  Ko se je znočilo, so imeli več mrtvih in pet težko ranjenih.  
Pevci - Prečuden cvet
Andrej
Smrt je bila blizu, čas pred smrtjo pa je treba čim bolje izkoristiti. Trije so stopili k loncu s fižolom na štedilniku. Lotili so se na pol kuhanega fižola in niso odnehali, dokler lonec ni bil prazen. Če že morajo umreti, naj se vsaj siti poslovijo od življenja!
 Anže
Popoldne je Biček  Donata Demšarja iz Hotovelj poslal na Kališnik po pomoč. Da bi  lažje prišel skozi nemški obroč, mu je dal svoj beli plašč. Uspelo mu je. S Kališnika so poslali skupino, v kateri je bil tudi Tonček Dežman iz Lesc, a zaradi prehudega streljanja niso prišli blizu. Demšar je čez nekaj dni padel v Vinharjih.

Suzana
Predvidevali  so, da bodo Nemci pred nočjo odšli.  A ko so se  v jasni noči skušali prvič prebiti, so jih takoj zasule krogle. Okoli dveh je luna zašla. Med tehtanjem možnosti,  kako se izviti skupaj z ranjenci, se je Pečnik  odločil za  jugozahodno smer. Nemci so skupino takoj zaznali in začeli streljati. Morali so se vrniti v kočo, ranjena pa sta bila še dva borca. 
Anže
Biček se je odločil  za vzhodno stran.  Pred odhodom je v kleti videl, da je bil brat Henrik znova ranjen. Ta je imel še toliko moči, da ga je prosil, naj stori, kot sta se bila dogovorila, in mu s strelom skrajša trpljenje. Še zadnjič sta si pogledala v oči.
Andrej
Biček je zatem planil iz koče in gazil pred soborci. Plazili, kopali in rili so po visokem snegu med smrečicami in  upali, da jih ne bodo opazili. Tudi  Jože Galičič iz Hotovlje: »Snega je bilo čez glavo, ob smrečju še več, in ob tem globoke kotanje. Če se je komu vdrlo, se je komaj skopal ven.«  Rihtaršič je opisal: »Skriti v snegu smo se pri gaženju menjavali, Nemci pa so še kar obstreljevali kočo. Kako je približno tristo metrov prehodil  Narigarjev fantič, še danes ne morem dojeti.«  Rihtaršiča so čez leto dni ujeli in zaprli v Begunjah, preživel pa je tudi Dachau.
 Anže
 Med štirimi ranjenci je bil  Franc Medja: »Prav nič nisem mogel računati, da bom zdržal  napor, a ostati v koči je pomenilo gotovo smrt od mraza in krogel. Čeprav je bila leva roka brez moči, sem puško nekako vlekel za seboj. Vseskozi smo v napetosti pričakovali, kdaj nas bodo odkrili in pokosili.«  Medja je kasneje preživel zapora v Ljubljani in Begunjah ter taborišče Kraut v Avstriji.
Suzana
Po skoraj trinajstih urah pekla so bili po eni uri  izven obroča.  V koči ali okoli nje  je obležalo trinajst tovarišev. Mislili so, da je mrtev tudi Franc Iglič iz Kremenka. Ta pa se je proti jutru ovedel, si okoli napol zmrznjenih nog in rok ovil nekaj cunj ter se odplazil. Komaj še živega je našel logar Tone Lotrič in ga spravil do pravih ljudi. 
Andrej
Nemci so zjutraj znova napadli in udarili v prazno. Dvanajst mrtvih partizanov so skupaj s kočo zažgali.  Večina  je bila stara od 20 do 25 let, Stanko Oman iz Kranja osemnajst.  »Še mrtvi so jim bili v napoto,« je napisal pesnik Matej Bor. 
Pevci - Bratje le k soncu, svobodi
Anže
K soncu, svobodi! Tudi borci Selške čete, druge grupe odredov  in štaba prve grupe odredov niso čakali, da jim bodo svobodo prinesli drugi.  Devetega septembra 1942  pa se je okoli 60 borcev s poveljnikom gorenjskih partizanov Jožetom Gregorčičem  pred nemško hajko umikalo s Pašnega vrha  na Jelovico. 
Andrej
Po petih urah hoje so se okoli osmih ustavili na Partizanskem vrhu, da bi počakali ranjenega mitraljezca Janka Prezlja iz Davče, ki so mu pomagali Radko in Sava Osredkar ter Janez Lušina.  Ko se je za tem  čelo kolone začelo spuščati proti Kravjemu grabnu med Mošenjsko in Lipniško planino, se jim je v hrbet usula toča krogel. Sovražnik jih je s tem prisilil k neurejenemu umiku proti svoji močni zasedi, med njegovim streljanjem pa  je bilo slišati v slovenščini: psi banditski, prekleti komunisti.
Suzana
Padle so  štiri partizanke in 23 partizanov. Tudi  brata Janko in Polde Ravnihar s Križne gore pri Škofji Loki ter dvojčka Radko in Sava Osredkar iz Ljubljane. Med petimi Kroparji  tudi 53-letna Frančiška Staroverski in 17-letna Francka Pogačnik. Padla je tudi Gregorčičeva družica Marta Tavčar  iz Most pri  Žirovnici. Ranjena se je umikala v skupini, od katere so vsi, razen nje, ostali živi. Ko je nekdo dejal, da je Gregorčič ranjen, se je ustavila in rekla: »Moram se vrniti, da ga obvežem.« Ko je prišla po treh dneh skupina borcev pogledat, kaj je z Gregorčičem in drugimi, je bil smrtno zadet 17-letni Stanko Pesjak iz Kranja.
Anže
Osemindvajset padlih, dvanajst ujetih, od katerih so jih deset poslali v taborišča in dva v nemško vojsko. Dražgošan Janez Lušina, takrat sedemnajstletni kurir, je o tem rekel: »Za vojsko z nizko moralo bi bil takšen poraz usoden. Vojska, kakršna je bila naša partizanska, pa je prenesla tudi ta udarec. Ofenzive in hajke so nam bile šola,  v kateri smo se kalili.«
 Andrej
Nemci so dovolili mrtve  pokopati po približno treh  tednih. Tridesetega septembra 1949 so njihove ostanke odkopali in prenesli v prvo grobnico v Radovljici. Kaj je ostalo za padlimi, je tedaj popisoval  tudi Gregorčičev brat Ivan. Ohranjen je zapisnik, v katerem je o nekaterih  glavah  zapisal:  
Anže
Strel v levo stran blizu uha.
 Andrej
Čelo razbito, zobe cele, rumene lase, plavi pulover. 
Suzana
Razbita, kostanjeve lase, ovijači zeleni.
 Anže
Močna brez spodnje čeljusti.
 Andrej
Razbita, dobila od zadaj  strel.
 Suzana
Razbita, mlada ženska. Marta.
Anže
Desna stran razbita ima dolge rjave lase. Ženska. 
 Andrej
Brez glave, samo telo. 
 Suzana
Ivan Gregorčič  je imel v rokah tudi glavo svojega brata Jožeta. Ob zadnjem dotiku z njim je zapisal: »Ozad pest velika lukna .« 
Andrej
Tukajšnji spomenik nam pove, da je z narodnim herojem Jožetom Gregorčičem pokopanih 71 tovarišev. Na  kamnih je od julija 29 imen. Ostala niso znana. Obnovo grobišča z napisi je plačalo ministrstvo za obrambo.  Še zmeraj pa ni informacijske table. Januarja je bilo dogovorjeno, da bo stala blizu spomenika,  kranjska enota Zavoda za varstvo kulturne dediščine Slovenije pa zahteva dodatno preveritev, kje bi bilo ustrezno mesto za umestitev table.  Iz preteklosti sicer vemo za mnenje te enote, da tabla sploh ni potrebna.
Anže
 Srečanja, kot je današnje, niso samo za spominjanje, temveč tudi za razmišljanje. Tudi o tem, kje bi bil v  času preizkušenj vsak od nas. Bi čakali? In kje bi bili tisti, ki ne priznavajo vrednot narodnoosvobodilnega boja?
Suzana
Naša slovesnost je s tem končana. Hvala praporščakom in moškemu pevskemu zboru Triglav Lesce Bled pod vodstvom Milana Bajžlja. Besedilo, napisano na osnovi različnih virov, smo prebrali 
Andrej : Anže Habjan 
Suzana: Andrej Kokot 
Anže: in Suzana Adžić.

